C 339/1

A Bizottság közleménye az agrár- és erdészeti ágazatban a 2007–2013 közötti időszakban nyújtandó állami támogatásokról szóló közösségi iránymutatások alkalmazásának módosításáról és meghosszabbításáról

2013/C 339/01

1. MEGHOSSZABBÍTÁS

Az agrár- és erdészeti ágazatban nyújtott állami támogatásokról szóló közösségi iránymutatások, 2007–2013 (1) (a továbbiakban: iránymutatások) 199. pontja értelmében az iránymutatásokat 2013. december 31-ig kell alkalmazni.

Az iránymutatások helyébe lépő eszköz, azaz az agrár- és erdészeti ágazatban a 2014–2020 közötti időszakban nyújtandó állami támogatásokról szóló új közösségi iránymutatások nagy mértékben függnek a vidékfejlesztés területén alkalmazandó jövőbeni szabályoktól (2) és a Bizottság állami támogatási reformprogramjától (3).

Annak érdekében, hogy a Bizottság nem menjen elébe a vidékfejlesztési szabályok felülvizsgálata és az állami támogatási szabályok korszerűsítéséről folytatott horizontális eszmecserék eredményeinek, az iránymutatások érvényességét 2014. június 30-ig meg kell hosszabbítani. Amennyiben az iránymutatások az 1698/2005/EK rendelet (4) kritériumaira hivatkoznak, továbbra is az említett kritériumok alkalmazandók az iránymutatások szerinti állami támogatások értékeléséhez az iránymutatások meghosszabbított alkalmazási időszaka alatt, egy új vidékfejlesztési rendelet hatályba lépését követően is.

2. AZ IRÁNYMUTATÁSOKNAK A TÁMOGATÁSI RENDSZEREK TARTAMÁRÓL SZÓLÓ 189. PONTJÁNAK KIIGAZÍTÁSA

Fontos biztosítani a vidékfejlesztési politika végrehajtásának folyamatosságát, valamint az egyik programozási időszakról a következő programozási időszakra (a 2007–2013 közötti időszakról a 2014–2020 közötti időszakra) való zökkenőmentes áttérést. Elkerülhetetlen, hogy átfedések legyenek a 2007–2013-as és az azt követő programozási időszak vidékfejlesztési programjainak alkalmazási időszakai, valamint az azokra vonatkozó jogi rendelkezések alkalmazása tekintetében. E tekintetben a tagállamok – bizonyos feltételek mellett – az 1698/2005/EK tanácsi rendelet, valamint annak végrehajtási aktusai (5) alapján a 2007–2013 programozási időszak lejárta után is tehetnek kötelezettségvállalásokat.

A 189. pontnak ezért az 1698/2005/EK rendelet meghosszabbított alkalmazási időszaka során, sőt egy új vidékfejlesztési rendelet hatálybalépését követően is a 2013 utáni új kötelezettségvállalásokra is vonatkoznia kell, feltéve, hogy teljesülnek az egyik programozási időszakról a következő programozási időszakra (a 2007–2013 közötti időszakról a 2014–2020 közötti időszakra) való zökkenőmentes áttérést garantáló jelenlegi vagy a jövőben elfogadásra kerülő szabályok hatálya alá tartozó új kötelezettségvállalásokra vonatkozó feltételek.

3. MÓDOSÍTÁSOK

Az iránymutatások 199. pontja kifejezetten úgy rendelkezik, hogy a Bizottság bizonyos feltételek mellett módosíthatja az iránymutatásokat, mielőtt azok 2013. december 31-én hatályukat vesztenék. A vidékfejlesztési jogszabályokkal (6) való összhang biztosítása érdekében az iránymutatások 189. és 199. pontját megfelelően módosítani kell.

3.1. Az iránymutatások 189. pontjának helyébe a következő szöveg lép

„A Bizottság ezért a jövőben csak a határozott időtartamra szóló támogatási rendszereket fogja engedélyezni. Az olyan intézkedésekre irányuló állami támogatásra kiterjedő támogatási rendszereknek, amelyek részesülhetnek az 1698/2005/EK rendelet szerinti társfinanszírozás előnyeiből is, a 2007–2013-as programozási időszak időtartamára kell korlátozódniuk. Amennyiben az uniós jog megengedi, a tagállamok az uniós jogban foglalt feltételek szerint továbbra is tehetnek vidékfejlesztési kötelezettségvállalásokat az 1698/2005/EK rendelet és a rendelet végrehajtási szabályai alapján. A Bizottság ezért az iránymutatásokat az ilyen új kötelezettségvállalásokra is alkalmazza. A többi támogatási rendszer nem írhat elő hét évnél hosszabb időtartamot.”